FI Euroopan unionin virallinen lehti L 332/45

EFTAn VALVONTAVIRANOMAISEN PÄÄTÖS

N:o 160/10/KOL,

annettu 21 päivänä huhtikuuta 2010,

Aujeszkyn tautia koskevista lisätakeista Norjalle

EFTAn VALVONTAVIRANOMAINEN, joka

ottaa huomioon Euroopan talousalueesta tehdyn sopimuksen ja erityisesti sen 17 artiklan sekä sopimuksen pöytäkirjan 1 ja erityisesti sen 4 artiklan d kohdan,

ottaa huomioon EFTA-valtioiden sopimuksen valvontaviranomaisen ja tuomioistuimen perustamisesta ja erityisesti sen 5 artiklan 2 kohdan d alakohdan sekä sopimuksen pöytäkirjan 1 ja erityisesti sen 1 artiklan c kohdan,

ottaa huomioon Euroopan talousalueesta tehdyn sopimuksen liitteessä I olevan I luvun 4.1.1 kohdassa tarkoitetun asiakirjan eläinten terveyteen liittyvistä ongelmista yhteisön sisäisessä nautaeläinten ja sikojen kaupassa, neuvoston direktiivi 64/432/ETY, annettu 26 päivänä kesäkuuta 1964, eläinten terveyteen liittyvistä ongelmista yhteisön sisäisessä nautaeläinten ja sikojen kaupassa (1), sellaisena kuin se on muutettuna ja mukautettuna ETA-sopimukseen sopimuksen pöytäkirjalla 1 ja erityisesti sen 8 artiklan ja 10 artiklan 1 kohdan,

ottaa huomioon ETA-sopimuksen liitteessä I olevan I luvun 4.2.84 kohdassa mainitun asiakirjan, komission päätös 2008/185/EY, tehty 21 päivänä helmikuuta 2008, Aujeszkyn tautia koskevista lisätakeista yhteisön sisäisessä sikojen kaupassa ja tähän tautiin liittyvien tietojen antamista koskevista vaatimuksista (2), sellaisena kuin se on muutettuna,

ottaa huomioon 4 päivänä joulukuuta 1996 tehdyn EFTAn valvontaviranomaisen päätöksen N:o 226/96/KOL, joka korvaa Aujeszkyn tautia koskevista lisätakeista taudista vapaisiin EFTA-valtioihin tai taudista vapaille alueille tarkoitettujen sikojen osalta päätöksen N:o 31/94/KOL, sellaisena kuin se on muutettuna päätöksellä N:o 75/94/KOL, siltä osin kuin päätös koskee Norjaa (3),

sekä katsoo seuraavaa:

(1) Norjalle myönnettiin Aujeszkyn tautia koskevia lisätakeita päätöksellä N:o 226/96/KOL.

(2) Päätöksen N:o 226/96/KOL tekemisen jälkeen Euroopan unionin lainsäädäntöä Aujeszkyn tautia koskevista lisätakeista on muutettu, jotta se olisi yhdenmukainen tätä tautia koskevien kansainvälisten sääntöjen kanssa ja jotta tautia voitaisiin valvoa paremmin unionin sisällä.

(3) ETA:n sekakomitean päätöksellä N:o 55/2009 (4) päätös 2008/185/EY, sellaisena kuin se on muutettuna, sisällytettiin ETA-sopimukseen sopimuksen liitteessä I olevan I luvun 4.2.84 kohdaksi.

(4) Norjan hallitus katsoo, että sen alue on vapaa Aujeszkyn taudista direktiivin 64/432/ETY 10 artiklan 1 kohdassa tarkoitetulla tavalla. Norja on toimittanut EFTAn valvontaviranomaiselle selventävät asiakirjat, joilla erityisesti osoitetaan, että tilanteen valvontaa jatketaan ja siten asianmukaisella valvonnalla varmistetaan, että Norjan alueella ei ole Aujeszkyn tautia.

(5) Norja on pyytänyt EFTAn valvontaviranomaista päivittämään päätöstä N:o 226/96/KOL unionin sisäisessä sikojen kaupassa Aujeszkyn tautia koskeviin lisätakeisiin liittyvien uusien lakimuutosten huomioonottamiseksi.

(6) Sen vuoksi on aiheellista kumota päätös N:o 226/96/KOL unionin sisäisessä sikojen kaupassa Aujeszkyn tautia koskeviin lisätakeisiin liittyvien uusien lakimuutosten mukaisesti.

(7) Uudessa päätöksessä säilytetään Norjalle aikaisemmin myönnetyt takeet ja sovitetaan ne asiaa koskevassa ETA:n lainsäädännössä säädettyihin uusiin vaatimuksiin, erityisesti päätökseen 2008/185/EY, sellaisena kuin se on muutettuna.

(8) Tässä päätöksessä säädetyt toimenpiteet ovat EFTAn valvontaviranomaista avustavan EFTAn eläinlääkintäkomitean lausunnon mukaiset,

ON HYVÄKSYNYT TÄMÄN PÄÄTÖKSEN:

1 artikla

Millään Norjan alueella ei ole Aujeszkyn tautia ja rokotukset on kielletty.

2 artikla

Norjalle myönnetään päätöksessä 2008/185/EY, sellaisena kuin se on muutettuna, vahvistetut Aujeszkyn tautia koskevat lisätakeet Euroopan talousalueen, jäljempänä ’ETA’, sisäisessä sikojen kaupassa.

3 artikla

Norjalla on sama asema kuin päätöksen 2008/185/EY liitteessä I luetelluilla EU:n jäsenvaltioilla.

4 artikla

Päätöksen 2008/185/EY liitteessä III olevassa 1 kohdassa tarkoitettu laitos on Veterinærinstituttet, Oslo, Norja.

5 artikla

Kumotaan päätös N:o 226/96/KOL.

6 artikla

Tämä päätös tulee voimaan 21 päivänä huhtikuuta 2010.

7 artikla

Tämä päätös on osoitettu Norjalle.

8 artikla

Ainoastaan englanninkielinen teksti on todistusvoimainen.

Tehty Brysselissä 21 päivänä huhtikuuta 2010. EFTAn valvontaviranomaisen puolesta Per SANDERUD Puheenjohtaja Sverrir Haukur GUNNLAUGSSON Kollegion jäsen

(1) EYVL 121, 29.7.1964, s. 1977/64.

(2) EUVL L 59, 4.3.2008, s. 19.

(3) EYVL L 78, 20.3.1997, s. 46.

(4) EUVL L 232, 3.9.2009, s. 1.